ANC: De Klerk “nie ‘n Messias nie”FW de Klerk. Foto: FW de Klerk-stigting/Facebook “Hy was deel van apartheid. Hy kan nie ŉ Messias wees nie. Hy het ons nie bevry nie,” het Zizi Kodwa, woordvoerder van die ANC, gesê. Kodwa het gesê indien dit die ANC se besluit was, hulle nie Tafelbaairylaan na De Klerk sou vernoem nie. “Die ANC sal nie ‘n instelling ná FW de Klerk vernoem nie. Herbenaming is deel van ons erfenis en hy het geen rol in ons revolusie gespeel nie,” het hy gesê. “President de Klerk is die enigste lewende president van apartheid. Mens kan nie onderskei tussen al die ander presidente van apartheid nie, want wat hy onder andere gedoen het, was om apartheid te handhaaf, “het Kodwa gesê. Volgens Kodwa het De Klerk slegs opgetree aangesien Suid-Afrika internasionaal afgesonder geword het en omdat hy onder druk was weens die groeiende weerstandbeweging. “Hy het nie vrywilliglik vir Nelson Mandela vrygelaat nie. Dit was weens druk van die massas.” Kodwa het gesê versoening en nasiebou moet in ag geneem word wanneer strate vernoem word. Die Kaapse stadsraad het Woensdag bekend gemaak dat Tafelbaairylaan na FW de Klerk-rylaan verander sal word indien die stad se benamingskomitee die voorstel goedkeur. Klik hier vir vorige berigte oor die saak.